Ngohe Aromatawai: Ka mau te wehi

**Paerewa Paetae Ngā Mahi a te Rēhia 91853:** Te tātari i te whakaputanga mai o ngā āhuatanga ao wairua, ao kikokiko i roto i ngā mahi a te rēhia

**Aronga:** Ngā Mahi a te Rēhia 3.4A v1

**Whiwhinga:** 4

**Te Horopaki**

Ko tāu nā mahi he whakarite whakaaturanga e tātari ana i ngā āhuatanga kua tautohua ki roto i tētahi wānanga me te tūnga ki runga i te papa tū waewae o haka.

Māu e kapo, e hopu rānei, ngā momo mahi toi hei whakaatu i tō mārama ki ngā taha rerehua ki roto i te whānuitanga o ngā mahi a te rēhia.

Ka tātari koe i ngā mahi kua kohia me te whakatau whakaaro ki ngā whenumitanga o te ao wairua me te ao kikokiko ki roto i aua mahi.

Ka aromatawaingia tāu āhei ki te whakamārama i ngā taha rerehua kua tātaritia.

**Hei Mahi**

He mahi whai wheako tēnei aromatawai, nō reira me whakarite tētahi rātaka kia huri haere koe i tō rohe, i tō takiwā rānei kia rongo ai, kia kite ai i ngā tini āhuatanga toi.

Matapakihia me ōu hoa he aha ngā tūāhuatanga o ngā mahi a te rēhia e rongo ai te tangata i ēnei taha rerehua:

* te kapo i te hā o te tangata
* te heke i ngā roimata i te rongotanga me te tirohanga atu ki tētahi mahinga toi
* ngā mahi ka whakaihiihi, ka whakawehi i te tangata
* ngā momo āhuatanga e wana ai te tangata.

Ka tuhituhi i ngā kōrero me te rangahau i ngā haurongo mō ēnei tūmomo wairua ka maumaharatia e ētahi kaumātua, kuia o tō rohe, ā, kohia mai ngā korero hoki i ētahi tuhinga roa.

I a koe e huri haere ana i tō rohe, i a koe e rangahau ana i ngā momo kaupapa toi, kapohia, hopungia ngā mahinga toi e whakamāramatia ana ngā taha rerehua kei te kitea ki aua haerenga. Kia mōhio: me mārama ana ki ngā waeture me ngā tikanga mō te hopu i ngā mahi.

Matapakihia ngā tūāhuatanga rerehua ki roto i ngā mahi kua kohia, ā, tātaritia aua mahi kia whakatau whakaaro mō ngā mahi ka kitea, mō ngā āhuatanga ka rangona.

Tuhia te hautaka, hono atu ki ngā rauemi kua rau atu koe ki tō kōpaki matihiko hei whakakīnaki tonu i te hautaka.

**Taunakitanga: Ngā Mahi a te Rēhia 91853 Ka mau te wehi**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka matapaki i ngā āhuatanga ao wairua, ao kikokiko i whakaawe ai i tētahi mahi toi a te rēhia. Ka tuku whakataunga mō ngā take o roto, o waho, o namata, o nāianei e whakaawe ai i te mahi toi.*Hei tauira:**Kua tautohu i ngā āhuatanga ao wairua, ao kikokiko hoki e whakaawe ai i te mahi, arā, te mana o ngā whakaaro/kōrero o roto, te ihi e kawea nei i roto i ngā mahi, tae atu ki ngā pūkenga, huānga, tukanga anō hoki.**Kua tuku whakaaro mō ngā take o roto, o waho, onamata, o nāianei e pāpā nei ki te mahi rēhia.* | Ka whakamārama i ngā āhuatanga ao wairua, ao kikokiko i whakaawe ai i tētahi mahi toi a te rēhia. Ka tuku whakataunga mō ngā āhuatanga o roto, o waho, o namata, o nāianei hoki e whakaawe ai i te mahi toi, ka taunaki ai.*Hei tauira:**Kua kōtuituia ngā whakamārama mō ngā āhuatanga ao wairua, ao kikokiko kia tūhonohono ai.**Kua tuku whakataunga mō ngā take o roto, o waho, onamata, o nāianei e pāpā nei ki te mahi rēhia.* | Ka whakatau whakaaro mō ngā āhuatanga ao wairua, ao kikokiko i whakaawe ai i tētahi mahi toi a te rēhia. Ka tuku whakataunga mō ngā āhuatanga o roto, o waho, o namata, o nāianei hoki e whakaawe ai i te mahi toi. Ka whakataurite ki mahi kē atu, ka āta taunaki ai.*Hei tauira:**Kua kōtuituia ngā whakamārama mō ngā āhuatanga ao wairua, ao kikokiko hoki kia whai take ai ki ngā horopaki huhua noa o te ao Māori.**Kua whakamāoritia ngā take o roto, o waho, onamata, o nāianei kia whai take ki ngā horopaki huhua noa o te ao Māori.* |